**ΤΡΟΠΟ ΑΝΑΠΤΥΞΗΣ ΠΑΡΑΓΡΑΦΩΝ**

|  |
| --- |
| * **Παραδείγματα** * **Σύγκριση – Αντίθεση** * **Αιτιολόγηση** * **Ορισμός** * **Αναλογία** * **Αίτιο - Αποτέλεσμα** * **Διαίρεση** * **Συνδυασμός μεθόδων** |

**Μέρος Α΄ (Παραδείγματα, Σύγκριση-Αντίθεση, Αιτιολόγηση, Ορισμός)**

1. **Παραδείγματα**

**Θεματική περίοδος :** ο συγγραφέας παραθέτει την άποψή του που χρειάζεται επεξήγηση

**Σχόλια – λεπτομέρειες :** παρουσιάζονται απλά και κατανοητά παραδείγματα, τα οποία αντλούνται από: την ιστορία, τη λογοτεχνία, την καθημερινή ζωή, τις εμπειρίες μας ή τα επινοούμε. Αυτά επιβεβαιώνουν την άποψη της θεματικής πρότασης.

**Κατακλείδα :** σύνοψη – συμπέρασμα

**Ενδεικτικές λέξεις :** για παράδειγμα, λόγου χάρη, παραδείγματος χάρη, ας πούμε κ.α.

[*Προθετικότητα:* ο συγγραφέας έχει στόχο να: α) επιβεβαιώσει και να β) διευκρινίσει τον ισχυρισμό/θέση που παρέθεσε στη θεματική περίοδο]

**Παράδειγμα:**

Η εξουσία είναι γένους θηλυκού – όχι μόνο αρσενικού, όπως νομίζουν ορισμένοι, που θεωρούν τις γυναίκες ανεπαρκείς για τη διαχείριση της πολιτικής εξουσίας. Άλλωστε η ιστορία μάς παρέχει παραδείγματα για του λόγου το αληθές. Η αρχαία Αιγύπτια Χατσεπσούτ (περίπου 1500 π.Χ. ) κυβέρνησε με δυναμισμό την ιδιόμορφη αυτοκρατορία της ως φαραώ ενάντια στις τοπικές παραδόσεις. Η συμπατριώτισσά της, η Κλεοπάτρα, έγραψε τις δικές της σελίδες στην ιστορία. Η περιβόητη Ελισάβετ Α΄ (1558-1603) της Αγγλίας κυβέρνησε με έμπνευση και πυγμή δημιουργώντας τις βάσεις της βρετανικής αποικιοκρατίας. Επίσης, η βασίλισσα Βικτωρία (1837-1901) της Αγγλίας σφράγισε με την εξουσία της την κυριαρχία του βρετανικού στόλου σε όλον τον κόσμο. Από την πιο πρόσφατη ιστορία να θυμίσουμε την Ινδή πρωθυπουργό Ίντιρα Γκάντι, την ισραηλινή Γκόλντα Μέιρ, τη Μάργκαρετ Θάτσερ στη Βρετανία, την Εύα Περόν στην Αργεντινή και πολλές άλλες. Κανείς, λοιπόν, δεν μπορεί να αγνοεί το δυναμισμό του γυναικείου φύλου.

1. **Σύγκριση - αντίθεση**

**Θεματική περίοδος :** επισημαίνουμε και παρουσιάζουμε τις συγκρινόμενες έννοιες – μέλη.

**Σχόλια – λεπτομέρειες :** υπάρχουν δύο τρόποι οργάνωσης :

* Ανά σημείο παρουσίαση των γνωρισμάτων των συγκρινόμενων μελών, με τη δημιουργία αντιθετικών ζευγών
* Ολοκληρωμένη παρουσίαση των γνωρισμάτων πρώτα του ενός μέλους κι ακολούθως του άλλου – χωρισμός του κυρίου μέρους της παραγράφου σε δύο μέρη.

**Κατακλείδα :** σύνοψη – συμπέρασμα

**Ενδεικτικές λέξεις :** αλλά, όμως, ωστόσο, εντούτοις, εξάλλου, από τη μία – από την άλλη, κ.α.

[*Προθετικότητα:* ο συγγραφέας έχει στόχο να: α) τονίσεις τις ομοιότητες ή τις διαφορές ανάμεσα σε κάποιες έννοιες, με σκοπό να διαφωτίσει τον δέκτη σχετικά με το περιεχόμενό τους, β) να αποτρέψει τη σύγχυση που προκαλούν δυο έννοιες, επειδή σχετίζονται εσφαλμένα]

**Παράδειγμα:**

Χαρακτηρολογικά οι άνθρωποι μπορούν να μοιραστούν σε δύο κατηγορίες: στους “ανθρώπους του ναι” και τους “ανθρώπους του όχι”. Οι πρώτοι, όταν προκαλούνται να εκδηλωθούν, αυθόρμητα συμπεριφέρονται θετικά έστω και αν αργότερα, άμα καλοσκεφτούν και ζυγίσουν πιο ψύχραιμα τα δεδομένα, νικηθούν από τις αμφιβολίες (τις θεωρητικές) ή τις δυσκολίες (τις πρακτικές) και αναθεωρήσουν την αρχική τους τοποθέτηση. Το “ναι” έρχεται εύκολα και τις περισσότερες φορές στο στόμα τους: “ω, βέβαια γίνεται”, “μάλιστα, δεν αποκλείεται”, “δε σας υπόσχομαι, αλλά θα προσπαθήσω”, “θα το ξαναδώ, ελπίζω να το πετύχω”, “συμφωνώ, έχει και αυτή η άποψη την αλήθεια της” κ.ο.κ. Αντίθετα, οι άνθρωποι της άλλης κατηγορίας αρχίζουν πάντα με το “όχι”, η άρνηση είναι κατά κανόνα η πρώτη αντίδρασή τους, ακόμα και όταν έπειτα από ψυχραιμότερη κρίση φανούν υποχωρητικοί. Αυτοί ξεκινούν αρνητικά: “αδύνατον, δε γίνεται”, “αποκλείεται, μην το συζητείτε”, “έχω την εντελώς αντίθετη γνώμη”, “μη ματαιοπονείτε, χαμένος ο κόπος”, “δεν είναι πολλές οι αλήθειες, αλλά μία” κ.ο.κ. Νομίζει κανείς ότι, στην κάθε περίπτωση, έχει να κάμει με ένα εντελώς διαφορετικό ψυχικό κλίμα. Εκεί αιθρία, ανοιχτός ορίζοντας, κάτι το μαλακό και το λείο. Εδώ συννεφιά, κλεισούρα, κάτι το σκληρό και το τραχύ.

**(Ε. Παπανούτσου, Η κρίση του πολιτισμού μας, Μαλακοί και σκληροί χαρακτήρες, εκδ. Φιλιππότη, Αθήνα, 1979, σ. 231)**

1. **Αιτιολόγηση**

**Θεματική περίοδος :** η θεματική περίοδος μας παρακινεί να ρωτήσουμε: «ΓΙΑΤΙ;»

**Σχόλια – λεπτομέρειες :** ο συγγραφέας χρησιμοποιεί λογικά επιχειρήματα, για να αιτιολογήσει την άποψη που διατυπώθηκε στη θεματική περίοδο

**Κατακλείδα :** σύνοψη – συμπέρασμα

**Ενδεικτικές λέξεις :** επειδή, γιατί, διότι, κ.α.

[*Προθετικότητα:* ο συγγραφέας έχει στόχο να: α) επιχειρηματολογήσει για την άποψη που παρέθεσε στη θεματική περίοδο και να πείσει για την ορθότητά της, β) να προσδώσει αξιοπιστία και αντικειμενικότητα στα λεγόμενά του, γ) να επεξηγήσει και να καταστήσει σαφέστερο το περιεχόμενο της θεματικής περιόδου]

*Παράδειγμα:*

|  |  |
| --- | --- |
|  | Σήμερα η εξειδίκευση έγινε απολύτως αναγκαία. Πρώτον, γιατί οι ασχολίες του σύγχρονου ανθρώπου καλύπτουν ένα τόσο ευρύ φάσμα, ώστε να είναι αδύνατη η ταυτόχρονη επίδοση του σε πολλούς και διαφορετικούς τομείς. Έπειτα, η εξειδίκευση επιβάλλεται στην εποχή μας από την έκρηξη των επιστημονικών γνώσεων. Όσο περισσότερα αντικείμενα περιλαμβάνονται στο πλάτος μιας επιστήμης, τόσο πιο δύσκολη γίνεται η έρευνα τους σε βάθος. Αν σε αυτά προσθέσουμε και την ανάγκη να αντιμετωπιστούν αποτελεσματικά τα πολύπλοκα προβλήματα που υπάρχουν στην εποχή μας, αντιλαμβανόμαστε πόσο απαραίτητη είναι σήμερα η εξειδίκευση. |

1. **Ορισμός**

**Θεματική περίοδος :** στη θεματική περίοδο καθορίζονται τα γνωρίσματα της έννοιας που πρέπει να οριστεί 🡪 οριστέα έννοια. Παρατίθεται το προσεχές γένος της έννοιας, δηλαδή η ευρύτερη έννοια μέσα στην οποία εντάσσεται, και η ειδοποιός διαφορά, οι ιδιότητες της έννοιας που την κάνουν να ξεχωρίζει από τις υπόλοιπες έννοιες.

**Σχόλια – λεπτομέρειες :** αναλύεται η έννοια περαιτέρω με περισσότερα γνωρίσματα, προκειμένου να έχει ο αναγνώστης μια ολοκληρωμένη αντίληψη για το περιεχόμενό της.

**Κατακλείδα :** σύνοψη – συμπέρασμα

**Ενδεικτικές λέξεις :** ονομάζεται, λέγεται, αποτελεί, ορίζεται, κ.α.

[*Προθετικότητα:* ο συγγραφέας έχει στόχο να: α) προσδιορίσει τη σημασίας μιας έννοιας που δεν είναι γνωστή σε όλους, β) να προσδιορίσει τη σημασία μιας έννοιας, γιατί προκαλεί σύγχυση στον αναγνώστη]

*Παράδειγμα:*

**Διαφήμιση (οριστέα έννοια)** σε πρώτη έννοια είναι κάθε ενέργεια που αποσκοπεί στη **μετάδοση πληροφοριών (γένος)** για εμπορικούς σκοπούς (ειδοποιός διαφορά). Είναι, δηλαδή, γνωστοποίηση των ιδιοτήτων των προϊόντων, με σκοπό την αύξηση των πωλήσεων, χωρίς, όμως, αναγκαστικά η ενημέρωση να περιορίζεται σε προϊόντα, αλλ’ επεκτείνεται σε καταστάσεις, πρόσωπα και γεγονότα.

